БатIияб заман. ЦIиял ракIбакъваял - Наш Кавказ <!--if()-->- <!--endif--> - - Alazan-INFO\nАзербайжанлъул таможниялъ бачIинахъего багьана чIван буго гьазухъ кодохъ букIараб къайи-цIаялде. Автомномиялъул рахъалдаса росарал Динчи росдал жамагIаталъе росарал сайигъатазда гьоркьор рукIун руго магIарул мацIалъ хъварал тIахьал, гIарабалъ хъварал мавлидал, дискал, ансадерил устарзабаз гьарурал тIад накъищ кьабураб батIи-батIиял алаталги. Аваразул автономиялъул рахъалдаса абураб рагIиялда бер речIчIарабго карабиххун лъугьанин гьел. Кинаб автономияйин щиб гьабулеб гIуцIи гьебиланги абун нужехъ бугеб къайи-цIа къануналда рекъечIого гIорхъи бахун къватIибе босулеб къайи кколилан лъугьун руго таможниялъул хIалтIухъаби. Гьеб куцалда къоги унеб букIун ахирги Хачмасалда вугев Бадрудинил гIагарав чиясул дора рештIун урго гьел къаси. ХIасил-калам киналго документалги таможниялъул хIалтIухъабазухъ тун таксиялдаги рекIун ун руго Бадрудинги Мурадги Закаталаялде. Амма гьенирги цIиял ракIбакъваял рихьизе хъван букIун буго гьезда.\nМикагIилов Мурад: «Жибго цIадудасагIаги хIинкъулей руго гьенир магIарулал абураб рагIудаса. Къоло анлъабилеб къоялъ букIараб мажлисалдаса хадуб нахъисеб къоялъ шагьаралъул паркалда гьабизе ракIалда букIана кеп-ихтилаталъул байрам. Амма гIагарде къазе биччачIо гьеб, бокьун бугищила кечI-бакъаналъул церерахъин, Шакиялда ( Азербайжанлъул шагьар, авт:) жидецаги тIоритIизе ругила тадбирал, гьениб жидер мацIалда гьабейила, гурони биччаларилан чIана».\nШамил имам ракIалде щвезавиялъул хIурматалда 26-абилеб къоялъ Динчи росулъ тIобитIараб гIадаб даражаялъул мажлис жинда жеги бихьичIилан мукIурлъана Бадрудин Ибрагьимовги. МагIаруллъиялъул махIги, яхIги чорхолъ бугел, магIарул рагIул къиматги гьабулеб, миллатцоялги рекIее гIагараб халкъ бугин жакъа Азербайжанлъул Закатала ва Билкан мухъалда, амма гьелъие квал-квал гьабулеб бугин Азербайжанлъул тIалъиялъ, гьеб тIалъиялъул зулмуялъукьа хIинкъун биччачIин Динчи росдал бегавулас мажлиса тIобитIун хадусеб къоялъ ихтилат-кепгун кьурди-хъаталъул тадбир тIобитIизе.\n​​ Ибрагьимов Бадрудин: «Дица кидаго абула гьитIинаб миллат къварид гьабулеб пачалихъалъул букIинесеб букIине гьечIилан. Гьебго жо гьабулеб буго жакъа Азербайжаналъги. Амма нилъ магIарулал руцIцIун чIезе бегьуларо, Аваразул миллиябгун маданияб автономия жакъа гIолохъанаб гIуцIи ккола, гьелъул хIалтIи цебетIезе кверчIвазе ккола нилъ киназго»\nМагIарулазул миллиябгун маданиб автономия Азербайжанда къабул гьабулеб бугин экстермистияб гIадин. Гьезул нухмалъиялда автономиялъул хIаракатчилъиялъулъ щибниги экстермиталъулаб кьучI гьечIеблъи бихьизабизелъун Дагъистан бахун къатIибехунги гьелъул хIалтIи гIатIид гьабизе кколилан абулеб буго Бадрудиница. ЦохIо регионалияб гуребги халкъазда гьоркьосеб гIуцIиялъул даражаялде бахинабизе кколин гьелъул хIаракатчилъи.\n​​Ибрагьимов Бадрудин: «Чодаги рекIун чабхъад рахъунел магIарула цере рукIана. Гьанже заман батIияб буго. Жакъа хвалчадул бакIалда хIалтIизабизе ккола бегIераб рагIиги, гъваридаб лъайги. Дипломатияб «чабхъеналъе» кьезе ккола нух. Гьеб нухалда унаго гIемераб хIалтIи гьабулеб буго миллияб автономиялъги, аслияб хIалтIи жеги цебе буго. ХIажат буго жакъа дагьабги гIатIилъуде, къватIисел пачалихъаздаги нилъер калам рагIулеб даражаялде рахине».\nМагIарулазул миллиябгун маданияб автономиялъ хадусеб сапар биччас бичани бухьине буго ЦIоралде. Августалъул къоло цобилеб къоялъ Къварел мухъалъул Тиви росулъ тIобитIизе буго кIудияб байрам – росдал къо. Гьединго нахъисеб къоялъ гьеб росулъ базе бугеб мажгиталъе кьучIги лъезе буго, ИншаАллагь. Рес рекъарав чи гьеб рохалилаб табиралда гIахьалъи гьабизе гьоболъухъ ахIулел руго цIоралъул магIарулаз.\nКатегория: Наш Кавказ | Добавил: Alazan (02 Августа 2013)\nПросмотров: 1134 | Теги: Дагъистан, Азербайджан, МикагIилов, Ибрагьимов, Закатала, Динчи, Руоссия